               EURÓPSKA KOMISIA
            V Bruseli7. 3. 2019
            COM(2019) 122 final
            2019/0067(NLE)
            Návrh
            ROZHODNUTIE RADY
            o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 4 k dohode

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Európska únia a Spojené štáty americké podpísali v roku 2008 dohodu o spolupráci v riadení bezpečnosti civilného letectva (ďalej len „dohoda“). Platnosť nadobudla 1. mája 2011 a pôvodne bol rozsah jej pôsobnosti obmedzený na letovú spôsobilosť a environmentálne testovanie, schvaľovanie a monitorovanie výrobkov leteckej techniky, ako aj schvaľovanie a monitorovanie zariadení na údržbu. Pôsobnosť dohody sa neskôr rozšírila aj na udeľovanie preukazov spôsobilosti a výcvik posádky, prevádzku lietadiel, letové prevádzkové služby a manažment letovej prevádzky
                     1
                  . Toto rozšírenie prebehlo formou dodatku podpísaného 13. decembra 2017, odkedy sa predbežne uplatňuje.

                  So zreteľom na rozšírený rozsah pôsobnosti dohody vypracovala Komisia za pomoci Agentúry Európskej únie pre bezpečnosť letectva (EASA) spolu s Federálnym leteckým úradom USA (FAA) novú prílohu 4 k dohode, ktorá sa týka monitorovania výcvikových zariadení na simuláciu letu (FSTD) s cieľom znížiť nadbytočný regulačný dohľad nad FSTD v Únii i Spojených štátoch.

                  Rozsah pôsobnosti novej navrhovanej prílohy FSTD zahŕňa opakované hodnotenia verných letových simulátorov (FFS) letúnov.

                  V súčasnosti je účinných 131 osvedčení EASA pre FFS, ktoré sa nachádzajú v Spojených štátoch, a 34 osvedčení od FAA pre FFS, ktoré sa nachádzajú v členských štátoch EÚ (Spojené kráľovstvo: 17, Holandsko: 3, Francúzsko: 13 a Dánsko: 1). Na každé z týchto zariadení bolo vydané dvojité osvedčenie: osvedčenie od EASA a FAA, ak ide o zariadenia, ktoré sa nachádzajú v USA, a osvedčenie od FAA a osvedčenie od niektorého národného leteckého úradu, resp. v určitých prípadoch od EASA, ak ide o zariadenia, ktoré sa nachádzajú v členských štátoch EÚ.

                  Na zachovanie platnosti týchto osvedčení treba každý simulátor podrobovať pravidelným opakovaným hodnoteniam. Vedie to k dvojitému auditu každého zariadenia, čím vzniká zbytočná administratívna záťaž a dodatočné náklady na druhé opakované hodnotenie, a zároveň sa znižuje dostupnosť týchto zariadení na výcvik pilotov. V roku 2017 napríklad EASA vykonala 132 opakovaných hodnotení FFS v USA. Úrad FAA na druhej strane v roku 2017 vykonal 34 opakovaných hodnotení FFS umiestnených v členských štátoch EÚ. FFS nie je počas hodnotenia príslušného orgánu k dispozícii na výcvik.

                  Podľa navrhovanej novej prílohy FSTD sa výkon opakovaných hodnotení zjednoduší. EASA sa bude spoliehať na opakované hodnotenia FAA v prípade zariadení umiestnených v USA a úrad FAA zas na opakované hodnotenia národných leteckých úradov, resp. v niektorých prípadoch agentúry EASA, v prípade zariadení, ktoré sa nachádzajú v členských štátoch EÚ. Predíde sa tak duplicite auditov, čo povedie k úsporám nákladov a produktivity pre EASA, FAA i príslušné odvetvie. Úrad FAA podľa svojich odhadov v roku 2017 naúčtoval prevádzkovateľom FFS v členských štátoch EÚ zhruba 170 000 USD, aby pokryl náklady na svoje európske opakované hodnotenia na mieste. Na strane Únie EASA v roku 2017 naúčtovala prevádzkovateľom FFS umiestnených v Spojených štátoch vyše 1,1 milióna EUR, aby pokryla cestovné náklady spojené s opakovanými hodnoteniami vykonanými v USA (čo nezahŕňa platby za odpracované hodiny na mieste v USA počas hodnotení).

               •Súlad s existujúcimi ustanoveniami v tejto oblasti politiky

                  Spolupráca medzi EÚ a Spojenými štátmi americkými v oblasti bezpečnosti letectva je súčasťou európskej stratégie letectva. Navrhovaná nová príloha FSTD je v súlade so všeobecnými cieľmi dohody o regulácii bezpečnosti civilného letectva medzi EÚ a USA, medzi ktoré patrí zabezpečenie vysokej úrovne bezpečnosti civilného letectva na celom svete a minimalizácia ekonomického zaťaženia leteckého odvetvia a prevádzkovateľov v dôsledku nadbytočného regulačného dohľadu.

               •Súlad s ostatnými politikami Únie

                  Dohoda plní základný cieľ vonkajšej politiky Únie v oblasti letectva, keďže zvyšuje bezpečnosť civilného letectva a uľahčuje obchod a investície do výrobkov leteckej techniky. Nová príloha FSTD je v súlade s celkovou politikou Únie v oblasti letectva, keďže podporuje vzájomné uznávanie osvedčení a technických nálezov s kľúčovými medzinárodnými partnermi a zefektívňuje využívanie zdrojov dostupných na úrovni EÚ a členských štátov.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Zmluva o fungovaní Európskej únie, a najmä jej článok 100 ods. 2 v spojení s článkom 218 ods. 9.
                        Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

                  Neuplatňuje sa.

               •Výber nástroja

                  Cieľ umožniť efektívne vzájomné uznávanie zistení o zhode a dokumentácie v súvislosti s výcvikovými zariadeniami na simuláciu letu (FSTD) sa najefektívnejšie dosiahne doplnením novej prílohy k dohode.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Členské štáty EÚ, v ktorých sa nachádzajú FFS (ktoré osvedčuje FAA), boli zapojené do programu budovania dôvery, ktorý EASA a úrad FAA realizovali v roku 2013 v rámci príprav na zavedenie tejto novej prílohy.

                  Komisia informovala členské štáty EÚ a viedla s nimi konzultácie o príprave novej prílohy FSTD v pracovnej skupine pre leteckú dopravu v rámci Rady prostredníctvom správ z diskusií v Bilaterálnej rade pre dohľad zriadenej dohodou (na ktorej zasadnutia sa členské štáty EÚ prizývajú) a b) v kontexte príprav na rozhodnutie Rady (EÚ) 2018/61 o rozšírení rozsahu pôsobnosti dohody, okrem iného aj na udeľovanie preukazov spôsobilosti a výcvik posádky.

                     Získavanie a využívanie expertízy

                  S prípravou novej prílohy FSTD pomáhala Európskej komisii agentúra EASA. EASA a FAA vykonali regulačné porovnanie požiadaviek na osvedčovanie FSTD v EÚ a v USA. Dokončilo sa v roku 2014 a umožnilo identifikovať aj regulačné rozdiely medzi systémami EÚ a USA, ktoré sa riešia pomocou tzv. osobitných podmienok stanovených v navrhovanej prílohe FSTD.

                  EASA takisto vykonala hodnotenie národného programu simulátorov FAA (National Simulator Program – NSP) s cieľom presvedčiť sa o dôveryhodnosti systému dohľadu nad letovými simulátormi v USA. Toto hodnotenie zahŕňalo návštevu zástupcov agentúry EASA v útvare NSP v Atlante (august 2013), ako aj pripomienky z hodnotení simulátorov osvedčených agentúrou EASA v Dallase (november 2013) a Miami (december 2013). Rozsah tohto hodnotenia sa obmedzil iba na opakované hodnotenia verných letových simulátorov letúnov, čo zodpovedá rozsahu pôsobnosti navrhovanej prílohy FSTD.

                  Agentúra EASA spolu s FAA 2. júla 2014 oznámila Bilaterálnej rade pre dohľad (BOB) zriadenej dohodou, že regulačné porovnanie aj program budovania dôvery boli úspešne dokončené. Uzavreli sa tak prípravné technické práce potrebné pre vypracovanie novej prílohy FSTD.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Žiadny vplyv na rozpočet EÚ.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Na strane EÚ bude vykonávanie novej prílohy FSTD koordinovať EASA. Podrobné postupy vykonávania sa vymedzia vo vykonávacích postupoch pre letové simulátory (SIP), ktoré technickí zástupcovia EASA a FAA v súčasnosti dokončujú (včas na prijatie novej prílohy FSTD).

                  Monitorovanie vykonávania prílohy FSTD bude predovšetkým zodpovednosťou Rady pre dohľad nad FSTD (ďalej len „FOB“), ktorá podlieha Bilaterálnej rade pre dohľad (ďalej len „BOB“) zriadenej dohodou. FOB bude poskytovať BOB pravidelné správy.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  Oddiel 1 – Účel a rozsah pôsobnosti

                  V tomto oddiele prílohy FSTD sa vysvetľuje jej účel, ktorým je vzájomné uznávanie zistení o zhode a dokumentácie, ako aj poskytovanie technickej pomoci v oblasti opakovaných hodnotení a oprávnení FFS.

                  Príloha sa vzťahuje na opakované hodnotenia a zachovanie oprávnení FFS letúnov, na ktoré vystavili oprávnenie FAA a EASA alebo letecký úrad niektorého členského štátu EÚ.

                  Oddiel 2 – Vymedzenie pojmov

                  V tomto oddiele prílohy FSTD sa vymedzujú niektoré často používané technické pojmy.

                  Oddiel 3 – Spoločný koordinačný orgán

                  Týmto oddielom sa zriaďuje Rada pre dohľad nad FSTD (FOB), ktorá bude podliehať BOB a zodpovedať za zabezpečenie účinného vykonávania prílohy FSTD. Rade FOB spolupredsedajú riaditelia EASA a FAA pre oblasť letových noriem. Hlavné zodpovednosti FOB:

                  a) vypracovanie, schválenie a revízia vykonávacích postupov pre letové simulátory (SIP);

                  b) výmena informácií o relevantných bezpečnostných otázkach a príprava akčných plánov na ich riešenie;

                  c) zabezpečenie dôsledného uplatňovania prílohy;

                  d) výmena informácií o plánovaných a prebiehajúcich normotvorných činnostiach, ktoré by mohli ovplyvniť základ a rozsah pôsobnosti prílohy;

                  e) výmena informácií o významných zmenách systémov oprávnení FSTD oboch strán, ktoré by mohli ovplyvniť základ a rozsah pôsobnosti prílohy;

                  f) riešenie technických problémov spadajúcich pod zodpovednosť technických zástupcov a leteckých úradov, ktoré nie je možné vyriešiť na nižšej úrovni a

                  g) navrhovanie zmien prílohy rade BOB.

                  Oddiel 4 – Vykonávanie

                  V tomto oddiele sa uvádzajú podrobné podmienky vzájomného uznávania hodnotiacich správ medzi zmluvnými stranami, ako aj zachovávania oprávnení FFS od FAA a EASA podľa dohody. Národné letecké úrady členských štátov (alebo v niektorých prípadoch EASA) vykonajú hodnotenia v mene úradu FAA na zariadeniach, ktoré sa nachádzajú v EÚ, zatiaľ čo FAA vykoná hodnotenia v mene agentúry EASA na zariadeniach v USA.

                  Oddiel zahŕňa aj ustanovenia o krokoch v nadväznosti na zistenia z hodnotiacich správ, poskytovaní technickej pomoci pri výkone osobitných hodnotení alebo o získavaní a poskytovaní údajov a informácií na požiadanie, ako aj o výmene informácií o revízii zákonov, predpisov, postupov, politiky alebo noriem, ktoré môžu ovplyvniť základ vykonávania prílohy.

                  Oddiel 5 – Komunikácia a spolupráca

                  Tento oddiel obsahuje ustanovenia o komunikácii a výmene informácií medzi FAA, EASA a prípadne leteckými úradmi členských štátov. Zahŕňa ustanovenia o určení kontaktných bodov pre jednotlivé technické aspekty prílohy FSTD, ako aj informácie o výnimkách a odchýlkach pre FFS.

                  Oddiel 6 – Kvalifikačné požiadavky na uznávanie zistení o zhode

                  Tento oddiel obsahuje základné požiadavky na orgány týkajúce sa účinnosti ich príslušných systémov regulačného dohľadu nad FSTD vrátane právnej a regulačnej štruktúry, zdrojov, výcvikových programov, dokumentácie a záznamov, ako aj vnútorných politík, postupov a systémov kvality.

                  Okrem toho zahŕňa ustanovenia o prvotnom a priebežnom preukazovaní účinnosti daných systémov vrátane ustanovení o vzájomnej účasti zmluvných strán na auditoch kvality a normalizačných činnostiach, výmene správ o kvalite a normalizácii, ako aj ďalších relevantných informácií, ktoré môžu byť potrebné na zachovanie vzájomnej dôveryhodnosti systémov oboch strán.

                  Tu treba zdôrazniť, že hodnotenia FFS v mene FAA môžu vykonávať orgány všetkých členských štátov EÚ, pokiaľ spĺňajú požiadavky podľa prílohy. Monitorovanie tohto súladu bude zodpovednosťou agentúry EASA v rámci jej rutinných normalizačných činností.

                  Oddiel 7 – Vyšetrovanie a opatrenia na presadzovanie

                  Tento oddiel obsahuje ustanovenia o spolupráci pri vyšetrovaní nesúladu a prijímaní presadzovacích krokov. V súlade s dohodou si zmluvné strany ponechávajú právo prijať presadzovacie opatrenia voči prevádzkovateľom FSTD, ktorí sú držiteľmi schválení zo strany FAA alebo EASA.

                  Oddiel 8 – Ustanovenia o prevode

                  Ustanovenia tohto oddielu vymedzujú, ako sa FFS, ktoré sú v súčasnosti pod priamym dohľadom EASA, odovzdajú úradu FAA, a zároveň ako sa FFS, nad ktorými teraz priamo dohliada FAA, odovzdajú národným leteckým úradom členských štátov EÚ. FFS so schválením od FAA sa v súčasnosti nachádzajú v štyroch členských štátoch EÚ: v Spojenom kráľovstve, Dánsku, Francúzsku a Holandsku.

                  K prevodom dôjde do 18 mesiacov od nadobudnutia platnosti prílohy a synchronizuje sa s dátumami opakovaných hodnotení daných zariadení.

                  Oddiel 9 – Poplatky

                  Poplatky za opakované hodnotenia zariadení sa budú uplatňovať v súlade s článkom 14 dohody a platnými regulačnými požiadavkami – na strane EÚ ide o nariadenie Komisie (EÚ) č. 319/2014 z 27. marca 2014 o poplatkoch a platbách vyberaných Európskou agentúrou pre bezpečnosť letectva.

                  Doplnok 1 – Osobitné podmienky

                  Tento doplnok obsahuje osobitné podmienky EÚ platné pre FFS registrované v USA, ako aj osobitné podmienky FAA platné pre FFS v EÚ.

                  Ide o dodatočné regulačné požiadavky, ktoré bude treba v procese hodnotiacich auditov skontrolovať na zohľadnenie rozdielov medzi systémami regulácie letových simulátorov v EÚ a USA.

                  Na strane EÚ budú za overovanie súladu s osobitnými podmienkami FAA zodpovedné národné orgány tých členských štátov, v ktorých sa zariadenia s osvedčeniami od FAA nachádzajú, alebo za určitých okolností EASA, ak FFS umiestnené v EÚ podlieha dohľadu agentúry. Výsledok kontroly osobitných podmienok sa zaznamená v „správe o osobitných podmienkach“, ktorú daný orgán vypracuje po hodnotení.

                  Doplnok 2 – Postup leteckého úradu

                  Tento doplnok uvádza konkrétne kroky, ktoré národné letecké úrady členských štátov EÚ vykonajú v rámci opakovaných hodnotení FFS v mene FAA. Zahŕňajú naplánovanie termínu opakovaného hodnotenia, prípravu hodnotenia, jeho výkon a nadväzujúce činnosti vrátane vypracovania hodnotiacej správy a správy o osobitných podmienkach, ktoré sa postúpia úradu FAA.

               2019/0067 (NLE)

               Návrh

               ROZHODNUTIE RADY

               o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 4 k dohode

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) nadobudla platnosť 1. mája 2011
                  2
               .

               (2)Jedným z hlavných cieľov dohody je zlepšiť vzťah dlhodobej spolupráce medzi Európou a Spojenými štátmi s cieľom zabezpečiť vysokú úroveň bezpečnosti civilného letectva na celom svete a minimalizovať ekonomické zaťaženie leteckého odvetvia a prevádzkovateľov v dôsledku nadbytočného regulačného dohľadu.

               (3)Dodatok 1 k dohode
                  3
                rozširuje rozsah pôsobnosti článku 2.B dohody okrem iného aj na udeľovanie preukazov spôsobilosti a výcvik posádky.

               (4)Článok 5 dohody v znení zmien upravuje vypracovanie nových príloh k dohode v prípade záležitostí spadajúcich do rozsahu pôsobnosti dohody.

               (5)(5) Obaja technickí zástupcovia – Európska agentúra pre bezpečnosť letectva za EÚ a Federálny letecký úrad za USA – predložili Bilaterálnej rade pre dohľad návrh na rozhodnutie o prijatí novej prílohy 4 k dohode na účely vzájomného uznávania zistení o zhode a dokumentácie v súvislosti s výcvikovými zariadeniami na simuláciu letu (ďalej len „FSTD“).

               (6)(6) Prijatie novej prílohy prinesie úsporu obom technickým zástupcom a zároveň zníži náklady daného odvetvia (prevádzkovatelia FSTD), pričom leteckí dopravcovia budú mať prínos zo zvýšenej dostupnosti FSTD pre svojich pilotov.

               (7)(7) V článku 19.C dohody sa stanovuje, že nové prílohy nadobúdajú platnosť na základe rozhodnutia Bilaterálnej rady pre dohľad zriadenej článkom 3 dohody.

               (8)(8) Nová príloha 4 o výcvikových zariadeniach na simuláciu letu by sa mala schváliť v mene Európskej únie.

               (9)(9) V článku 4 ods. 3 rozhodnutia Rady 2011/719/EÚ zo 7. marca 2011 o uzavretí Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva sa v súlade s článkom 218 ods. 9 Zmluvy o fungovaní Európskej únie stanovuje, že Rada na návrh Komisie kvalifikovanou väčšinou stanoví pozíciu, ktorú má Únia zaujať v Bilaterálnej rade pre dohľad, pokiaľ ide o prijatie ďalších príloh v súlade s článkom 3.C.7 a článkom 19.C dohody,

               PRIJALA TOTO ROZHODNUTIE:

               Článok 1

               Pozícia, ktorú má Európska únia zaujať v Bilaterálnej rade pre dohľad podľa článkov 3 a 19 Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva v súvislosti s prijatím rozhodnutia Bilaterálnej rady pre dohľad, ktorým sa prijíma príloha 4 k dohode, vychádza z návrhu rozhodnutia 0011 Bilaterálnej rady pre dohľad pripojeného k tomuto rozhodnutiu.

               Článok 2

               Týmto sa riaditeľ zodpovedný za letectvo na Generálnom riaditeľstve pre mobilitu a dopravu ako spolupredseda a zástupca Únie v Bilaterálnej rade pre dohľad splnomocňuje podpísať rozhodnutie 0011 Bilaterálnej rady pre dohľad.

               Článok 3

               Rozhodnutie Bilaterálnej rady pre dohľad sa po jeho prijatí uverejní v Úradnom vestníku Európskej únie.

               Článok 5

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        ROZHODNUTIE RADY (EÚ) 2018/61 z 21. marca 2017.

                     (2)

                        Ú. v. EÚ L 291, 9.11.2011, s. 3 – 44.

                     (3)

                        Ú. v. EÚ L 11, 16.1.2018, s. 3 – 5.

    ---documentbreak---

               EURÓPSKA KOMISIA
            V Bruseli7. 3. 2019
            COM(2019) 122 final
            PRÍLOHA
            k
            návrhuROZHODNUTIA RADY

               o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 4 k dohode

               BILATERÁLNA RADA PRE DOHĽAD

               NAD DOHODOU

               MEDZI

               SPOJENÝMI ŠTÁTMI AMERICKÝMI

               A EURÓPSKOU ÚNIOU

               O SPOLUPRÁCI V RIADENÍ BEZPEČNOSTI CIVILNÉHO LETECTVA

               ZÁZNAM ROZHODNUTIA

               ROZHODNUTIE Č. 0011

               Berúc na vedomie, že dodatok 1 k Dohode medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) rozširuje rozsah pôsobnosti článku 2.B dohody okrem iného aj na udeľovanie preukazov spôsobilosti a výcvik posádky;

               berúc ďalej na vedomie, že článok 5 dohody v znení zmien upravuje vypracovanie nových príloh k dohode v prípade záležitostí spadajúcich do rozsahu pôsobnosti dohody, ktoré následne podľa článku 19.C nadobúdajú platnosť na základe rozhodnutia Bilaterálnej rady pre dohľad zriadenej článkom 3 dohody;

               Bilaterálna rada pre dohľad rozhodla takto:

               1.Prijíma sa príloha 4 (výcvikové zariadenia na simuláciu letu) k dohode, ktorá je pripojená k tomuto rozhodnutiu.

               2.Príloha 4 (výcvikové zariadenia na simuláciu letu) k dohode nadobúda platnosť v deň posledného nižšie uvedeného podpisu.

               Za Bilaterálnu radu pre dohľad:

                        FEDERÁLNY LETECKÝ ÚRAD

                        MINISTERSTVO DOPRAVY

                        SPOJENÉ ŠTÁTY AMERICKÉ

                        EURÓPSKA KOMISIA

                        EURÓPSKA ÚNIA

                        PODPIS:

                        PODPIS:

                        FUNKCIA:

                        Associate Administrator for Aviation Safety

                        FUNKCIA:

                        Riaditeľ, Letectvo

                        Generálne riaditeľstvo pre mobilitu a dopravu, Európska komisia

                        DÁTUM:

                        DÁTUM:

                        MIESTO:

                        Washington, DC

                        MIESTO:

                        Brusel, Belgicko

    ---documentbreak--- NA ---documentbreak---

               EURÓPSKA KOMISIA
            V Bruseli7. 3. 2019
            COM(2019) 122 final
            PRÍLOHA
            k
            návrhuROZHODNUTIA RADY

               o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 4 k dohode

               PRÍLOHA 4

                VÝCVIKOVÉ ZARIADENIA NA SIMULÁCIU LETU

               1.ÚČEL A ROZSAH PÔSOBNOSTI

               1.1.Zmluvné strany vzájomne posúdili svoje normy, pravidlá, prax a postupy v oblasti opakovaných hodnotení a zachovania oprávnení verných letových simulátorov (Full Flight Simulators, ďalej len „FFS“) pre letúny a dospeli k záveru, že sú dostatočne kompatibilné na povolenie vzájomného uznávania schválení a zistení. Táto príloha sa vzťahuje na vzájomné uznávanie zistení o zhode a dokumentácie, ako aj na poskytovanie technickej pomoci v oblasti opakovaných hodnotení a oprávnení FFS. Žiadne ustanovenie tejto prílohy nemožno vykladať tak, že by obmedzovalo práva niektorej zmluvnej strany konať v súlade s článkom 15 dohody.

               1.2.Rozsah pôsobnosti tejto prílohy zahŕňa opakované hodnotenia a zachovanie oprávnení FFS úrovne C, CG, D a DG pre letúny s oprávnením od Federálneho leteckého úradu (ďalej len „FAA“) a Európskej agentúry pre bezpečnosť letectva (ďalej len „EASA“), resp. niektorého leteckého úradu. Tento rozsah možno rozšíriť formou zmeny tejto prílohy na základe rozhodnutia Bilaterálnej rady pre dohľad (ďalej len „BOB“) prijatého v súlade s článkom 19.B dohody.

               1.3.Rozsah tejto prílohy možno rozšíriť po tom, ako technickí zástupcovia vykonajú potrebný postup na budovanie dôveryhodnosti.

               1.4.Táto príloha sa nevzťahuje na výcvikové zariadenia na simuláciu letu (ďalej len „FSTD“) umiestnené mimo rozsahu uplatňovania uvedeného v článku 12 dohody.

               2.VYMEDZENIE POJMOV

               2.1.Na účely tejto prílohy sa okrem vymedzenia pojmov uvedeného v dohode uplatňuje aj toto vymedzenie pojmov:

               a)„úroveň oprávnenia FFS“ je úroveň zhody na základe technických

               možností FFS určená hodnotením daného FFS na základe ustálených technických hodnotiacich kritérií vymedzených v platných požiadavkách. FFS sa členia do kategórií A, B, C a D. Okrem toho majú niektoré zariadenia, ktoré získali oprávnenie v EÚ, úroveň oprávnenia AG, BG, CG alebo DG na základe práva na uznanie oprávnení;

               b)„zistenie“ je overenie toho, či FSTD zodpovedá platným požiadavkám alebo nie, ktoré sa zaznamená ako výsledky/nezrovnalosti v hodnotiacej správe, ktorú zostavuje FAA, EASA, resp. niektorý letecký úrad;

               c)„výcvikové zariadenie na simuláciu letu“ (FSTD) je:

               I)v prípade Európskej únie výcvikové zariadenie, ktorým je pri letúnoch verný letový simulátor (FFS), letové výcvikové zariadenie (FTD), trenažér letových a navigačných postupov (FNPT) alebo základné prístrojové výcvikové zariadenie (BITD);

               II)v prípade Spojených štátov výcvikové zariadenie, ktorým je pri letúnoch verný letový simulátor (FFS) alebo letové výcvikové zariadenie (FTD);

               d)„verný letový simulátor“ (FFS) je presná kópia pilotnej kabíny/priestoru lietadla konkrétneho typu alebo značky, modelu a série vrátane úplnej zostavy zariadení a počítačových programov potrebných na znázornenie lietadla pri činnostiach na zemi a počas letu, vizuálneho systému poskytujúceho výhľad z pilotnej kabíny/priestoru a systému simulujúceho pôsobenie síl pri pohybe;

               e)„hodnotenie FSTD“ je posudzovanie FSTD na základe technických kritérií stanovených pre príslušnú úroveň, ktoré vedie k oprávneniu FSTD;

               f)„prevádzkovateľ FSTD“ je organizácia, ktorá priamo zodpovedá agentúre EASA, resp. niektorému leteckému úradu za vyžiadanie a udržiavanie oprávnenia konkrétneho FSTD a ktorá musí plniť požiadavky časti ORA nariadenia (EÚ) č. 1178/2011;

               g) „predkladateľ FSTD“ je organizácia, ktorá priamo zodpovedá FAA za vyžiadanie a udržiavanie oprávnenia konkrétneho FSTD a ktorá musí plniť požiadavky hlavy 14 kódexu „Code of Federal Regulations“ USA časti 60 (ďalej len „časť 60“);

               h)„právo na uznanie oprávnenia“ je:

               I)v prípade Spojených štátov právo prevádzkovateľa/predkladateľa FSTD na zachovanie úrovne oprávnenia poskytnutej na základe predchádzajúceho poradného obežníka;

               II)v prípade Európskej únie právo prevádzkovateľa/predkladateľa FSTD na zachovanie úrovne oprávnenia poskytnutej na základe predchádzajúceho predpisu. Zároveň ide o právo používateľa FSTD na zachovanie započítaného výcviku, skúšok a kontrol získaných podľa daného predchádzajúceho predpisu;

               i)„základný návod na preukázanie spôsobilosti“ (MQTG) je úradne schválený návod na preukázanie spôsobilosti (QTG), ktorý zahŕňa výsledky skúšok overené úradom FAA, agentúrou EASA, resp. niektorým leteckým úradom. MQTG je referenčným dokumentom pre budúce hodnotenia;

               j)„návod na preukázanie spôsobilosti“ (QTG) je dokument slúžiaci na preukázanie, že výkonnostné a ovládacie charakteristiky sú v predpísaných medziach toho, ako sa správa dané lietadlo, a že boli splnené všetky platné požiadavky;

               k)„ osobitné podmienky“ sú požiadavky, pri ktorých sa porovnaním príslušných regulačných systémov hodnotení a oprávnení FFS zistilo, že nie sú v oboch systémoch rovnaké, a sú dostatočne podstatné na to, aby sa upravili touto prílohou.

               3.SPOLOČNÝ KOORDINAČNÝ ORGÁN

               3.1.Zloženie

               3.1.1.Týmto sa zriaďuje spoločný koordinačný orgán nazvaný Rada pre dohľad nad FSTD (ďalej len „FOB“), ktorý podlieha Bilaterálnej rade pre dohľad, pod spoločným vedením riaditeľa EASA pre letové normy a výkonného riaditeľa FAA pre letové normy. FOB zahŕňa expertov na FSTD od každého technického zástupcu.

               3.1.2.Spoločné vedenie môže do FOB prizvať ďalších účastníkov, aby pomohli pri plnení cieľov tejto prílohy.

               3.2.Mandát

               3.2.1.FOB zasadá aspoň raz ročne s cieľom zabezpečiť efektívne fungovanie a vykonávanie tejto prílohy. Medzi funkcie FOB patrí:

               a)príprava, schvaľovanie a revízia technických vykonávacích postupov – simulátory (ďalej len „TIP-S“) na účely hodnotení a oprávnení FFS vrátane spolupráce, pomoci, výmeny informácií a činností na zaistenie nepretržitej dôveryhodnosti na účely postupov, na ktoré sa vzťahuje táto príloha;

               b)výmena informácií o relevantných bezpečnostných otázkach a príprava akčných plánov na ich riešenie;

               c)zabezpečenie dôsledného uplatňovania tejto prílohy;

               d)výmena informácií o plánovaných a prebiehajúcich normotvorných činnostiach, ktoré by mohli ovplyvniť základ a rozsah pôsobnosti tejto prílohy;

               e)výmena informácií o významných zmenách systémov oprávnení FSTD oboch strán, ktoré by mohli ovplyvniť základ a rozsah pôsobnosti prílohy;

               f)riešenie technických problémov spadajúcich pod zodpovednosť technických zástupcov a leteckých úradov, ktoré nie je možné vyriešiť na nižšej úrovni a

               g)navrhovanie zmien tejto prílohy rade BOB.

               3.2.2.FOB hlási nevyriešené problémy rade BOB a zabezpečí vykonávanie rozhodnutí BOB v súvislosti s touto prílohou.

               4.VYKONÁVANIE

               4.1.Technickí zástupcovia na účely monitorovania zostavia a aktualizujú základný zoznam FFS, ktorých oprávnenie spadá do rozsahu pôsobnosti tejto prílohy. Postupy na zostavenie a aktualizáciu tohto základného zoznamu sa upravia v TIP-S.

               4.2.Zachovanie oprávnení FAA

               4.2.1.Zmluvné strany sa dohodli, že FFS, ktorý:

               a)má platné oprávnenie v súlade s platnými kvalifikačnými požiadavkami EÚ a

               b)spĺňa podmienky stanovené v tejto prílohe vrátane osobitných podmienok FAA stanovených v doplnku 1, pričom nie sú dotknuté požiadavky časti 60 na systém riadenia kvality simulátorov platné pre držiteľa osvedčenia FFS,

               sa považuje za vyhovujúci technickým požiadavkám na zachovanie oprávnenia FAA po prijatí, preskúmaní a akceptácii hodnotiacich správ a správ o osobitných podmienkach vydaných agentúrou EASA, resp. niektorým leteckým úradom.

               4.2.2.Príslušné letecké úrady pri konaní v mene FAA na účely opakovaného hodnotenia každého FFS, na ktorý sa vzťahuje táto príloha, podniknú kroky stanovené v doplnku 2 k tejto prílohe.

               4.3.Zachovanie oprávnení EASA

               4.3.1.Zmluvné strany sa dohodli, že FFS, ktorý:

               a)má platné oprávnenie od FAA v súlade s platnými kvalifikačnými požiadavkami USA a

               b)spĺňa podmienky stanovené v tejto prílohe vrátane osobitných podmienok EÚ stanovených v doplnku 1, pričom nie sú dotknuté požiadavky časti ORA platné pre držiteľa osvedčenia FSTD,

               sa považuje za vyhovujúci technickým požiadavkám na zachovanie oprávnenia EASA po prijatí, preskúmaní a akceptácii hodnotiacich správ a správ o osobitných podmienkach vydaných úradom FAA.

               4.4.Vzájomné uznávanie hodnotiacich správ

               4.4.1.Za podmienok stanovených v tejto prílohe zmluvné strany súhlasia, že technickí zástupcovia alebo prípadne letecké úrady poskytnú technickému zástupcovi druhej zmluvnej strany správy o opakovanom hodnotení FFS a osobitných podmienkach. V týchto správa sa uvedú zistenia o zhode s požiadavkami EÚ, resp. USA, ako základ pre vydanie alebo zachovanie platnosti oprávnení ich príslušných FFS.

               4.5.Kroky v nadväznosti na zistenia z hodnotiacich správ

               4.5.1.Prevádzkovateľ/predkladateľ FSTD vyrieši zistenia s technickým zástupcom alebo leteckým úradom, ktorý hodnotenie vykonal, pokiaľ príslušný technický zástupca v prípadoch stanovených v TIP-S neurčí inak. Ak je na uzavretie určitého zistenia potrebná návšteva na mieste, vykoná ju (podľa dostupnosti zdrojov) technický zástupca, resp. letecký úrad, ktorý vykonal hodnotenie.

               4.6.V prípade okolností mimo rozsahu opakovaných hodnotení technický zástupca každej zmluvnej strany alebo prípadne letecký úrad podľa potreby na požiadanie a po vzájomnej dohode poskytne technickému zástupcovi druhej zmluvnej strany alebo prípadne leteckému úradu technickú pomoc s hodnoteniami FFS. Technickí zástupcovia alebo letecký úrad môžu odmietnuť takúto technickú pomoc poskytnúť z dôvodu nedostatočnej dostupnosti zdrojov. Medzi takéto oblasti pomoci môže okrem iného patriť:

               a)na požiadanie vykonávanie vyšetrovaní a podávanie správ o nich;

               b)na požiadanie získavanie a poskytovanie údajov a

               c)vykonanie osobitného hodnotenia FFS v prípade premiestnenia alebo úpravy daného zariadenia.

               4.7.V súlade s článkom 15.B dohody môžu technickí zástupcovia v prípade konkrétnych bezpečnostných obáv vykonávať nezávislé hodnotenia zariadení.

               4.8.Ak ktorákoľvek zo zmluvných strán vykoná revíziu svojej organizačnej štruktúry, zákonov, predpisov, postupov, politiky alebo noriem vrátane tých, ktoré sa vzťahujú na technických zástupcov a letecké úrady, môže to ovplyvniť základ vykonávania tejto prílohy. Zmluvné strany sa prostredníctvom technických zástupcov alebo prípadne leteckých úradov čo najskôr vzájomne informujú o takýchto plánovaných zmenách a prediskutujú rozsah, v akom takéto plánované zmeny ovplyvnia základ tejto prílohy. Ak v dôsledku konzultácií podľa článku 15.C dohody vznikne dohoda na zmene tejto prílohy, zmluvné strany vynaložia úsilie zabezpečiť, aby takéto zmeny nadobudli platnosť súbežne s uvedením do platnosti alebo s implementáciou zmeny, ktorá si vyžiadala takúto zmenu, alebo čo najskôr po nej.

               5.KOMUNIKÁCIA A SPOLUPRÁCA

               5.1.Technickí zástupcovia si vymieňajú a aktualizujú zoznamy kontaktných miest pre rozličné technické aspekty tejto prílohy.

               5.2.Všetka komunikácia medzi technickými zástupcami a prípadne leteckými úradmi vrátane technickej dokumentácie sa vyhotovuje a prebieha v angličtine.

               5.3.Formát všetkých dátumov používaných v komunikácii je DD MMM RRRR – napr. „05 MAY 2014“.

               5.4.Technickí zástupcovia a letecké úrady sa navzájom informujú o výnimkách a odchýlkach pre FFS spadajúce do rozsahu pôsobnosti tejto prílohy.

               5.5.Hodnotiace pokyny

               Technickí zástupcovia a letecké úrady predložia na preskúmanie všetky osobitné pokyny alebo žiadosti, ktoré sa majú splniť počas hodnotenia, najmenej 30 kalendárnych dní pred príslušným hodnotením.

               6.KVALIFIKAČNÉ POŽIADAVKY NA UZNÁVANIE ZISTENÍ O ZHODE

               6.1.Základné požiadavky

               6.1.1.Každý technický zástupca a prípadne letecký úrad preukáže druhému technickému zástupcovi účinnosť svojho systému regulačného dohľadu nad FSTD. Na vykonávanie hodnotení FFS v mene druhej strany technickí zástupcovia a prípadne letecké úrady preukážu účinnosť a primeranosť:

               a)právnej a regulačnej štruktúry;

               b)organizačnej štruktúry;

               c)zdrojov vrátane dostatku kvalifikovaných pracovníkov;

               d)programu odbornej prípravy technických pracovníkov;

               e)vnútorných politík, procesov a postupov vrátane systému kvality;

               f)dokumentácie a záznamov;

               g)programu dohľadu a

               h)právomoci nad regulovanými subjektmi a zariadeniami.

               6.2.Počiatočná dôveryhodnosť

               6.2.1.Každý technický zástupca preukázal druhému technickému zástupcovi účinnosť svojho systému regulačného dohľadu nad činnosťami, na ktoré sa vzťahuje táto príloha, prostredníctvom počiatočných činností zameraných na budovanie dôveryhodnosti. Technickí zástupcovia si navzájom takisto preukázali účinnosť svojich auditov kvality a normalizačných činností vrátane auditov leteckých úradov, ako sa uvádza v odseku 6.3.1.

               6.2.2.Technický zástupca EÚ vykoná pred tým, ako niektorý letecký úrad začne vykonávať hodnotenia FFS v mene technického zástupcu USA, posúdenie daného leteckého úradu v súlade s ustanoveniami TIP-S.

               6.3.Zachovanie dôveryhodnosti

               6.3.1.Technickí zástupcovia a letecké úrady naďalej preukazujú účinný dohľad spresnený v odseku 6.1.1 podľa príslušných ustanovení TIP-S, ktoré vypracovala a schválila FOB.

               a)Technickí zástupcovia a prípadne letecké úrady predovšetkým:

               I)majú právo zúčastniť sa ako pozorovatelia: za EASA na auditoch kvality a normalizačných stretnutiach FAA; za FAA na normalizačných činnostiach EASA;

               II)zabezpečia, aby prevádzkovatelia/predkladatelia FSTD poskytli obom technickým zástupcom prístup na účely auditov, hodnotení, resp. kontrol;

               III)sprístupnia správy z auditov, normalizácie a vzájomných kontrol podľa tejto prílohy;

               IV)vymieňajú si relevantné informácie o bezpečnosti a vzájomne sa informujú o známych obmedzeniach, ktoré môžu mať vplyv na schopnosť leteckého úradu alebo technického zástupcu v plnej miere spĺňať platné medzinárodné bezpečnostné normy alebo akékoľvek bezpečnostné požiadavky stanovené podľa dohody;

               V)primerane personálne zabezpečia svoju účasť na auditoch a kontrolách podľa tejto prílohy;

               VI)sprístupnia záznamy o prevádzkovateľoch/predkladateľoch FSTD vrátane hodnotiacich správ a správ o osobitných podmienkach;

               VII)podľa potreby zabezpečia tlmočenie v priestoroch leteckých úradov počas hodnotenia záznamov a dokumentácie o FFS zaznamenaných v národnom jazyku a

               VIII)vzájomne si pomáhajú pri uzatváraní akýchkoľvek zistení zo vzájomných kontrol.

               b)Technický zástupca EÚ vykoná doplnkové normalizačné audity s cieľom zabezpečiť súlad leteckého úradu s podmienkami prílohy, a najmä s osobitnými podmienkami FAA, ktoré platia pre FFS registrované v EÚ v zmysle TIP-S.

               c)
                     Technickí zástupcovia sa pri najbližšej príležitosti vzájomne informujú, ak technický zástupca alebo letecký úrad nie je schopný splniť požiadavku uvedenú v odseku 6.3.1. Ak sa ktorýkoľvek technický zástupca domnieva, že technická spôsobilosť už nie je primeraná, technickí zástupcovia konzultujú a navrhnú akčný plán vrátane všetkých prípadne potrebných nápravných činností, aby sa odstránili nedostatky.

               d)
                     Ak technický zástupca alebo letecký úrad neodstráni nedostatky v lehote stanovenej v akčnom pláne, ktorýkoľvek technický zástupca môže nahlásiť problém FOB.

               e)
                     Ak niektorá zmluvná strana mieni pozastaviť uznávanie zistení alebo oprávnení technického zástupcu alebo leteckého úradu v rozsahu pôsobnosti tejto prílohy, bezodkladne o tom informuje druhú zmluvnú stranu v súlade s článkom 18.A dohody.

               7.VYŠETROVANIE A OPATRENIA NA PRESADZOVANIE

               7.1.Zmluvné strany si ponechávajú právo prijať presadzovacie opatrenia voči prevádzkovateľom/predkladateľom FSTD, ktorí sú držiteľmi schválení zo strany FAA alebo EASA.

               7.2.V súlade s ustanoveniami článku 8 dohody každá zmluvná strana prostredníctvom svojho technického zástupcu a prípadne leteckých úradov bezodkladne oznámi druhej strane akékoľvek vyšetrovanie a následné opatrenia na uzavretie prípadov nesúladu v rozsahu pôsobnosti tejto prílohy, ak by takýto nesúlad mohol viesť k sankciám, odňatiu, pozastaveniu alebo zníženiu kvalifikácie oprávnenia daného FFS.

               7.3.V prípade odňatia alebo pozastavenia oprávnenia FFS o tomto odňatí alebo pozastavení technický zástupca a prípadne letecký úrad informuje druhého technického zástupcu.

               7.4.Tieto oznámenia sa zašlú príslušnému kontaktnému miestu druhej zmluvnej strany.

               8.USTANOVENIA O PREVODE

               8.1Opakované hodnotenia FFS s oprávnením vydaným FAA za podmienok stanovených vo vykonávacích postupoch USA a Spojeného kráľovstva pre letové simulátory (SIP) sa vykonávajú naďalej až do dokončenia presunu hodnotiacich činností v zmysle bodu 8.2. (Dokument U.S. – UK SIP bol dohodnutý 20. decembra 1995 a revidovaný 6. októbra 2005. Uzatvorený bol na základe dohody medzi vládou Spojených štátov amerických a vládou Spojeného kráľovstva Veľkej Británie a Severného Írska na podporu bezpečnosti letectva podpísanej v Londýne 12. decembra 1995.)

               8.2Zmluvné strany súhlasia s tým, že prevod hodnotení FFS podľa tejto prílohy sa vykoná v súlade s týmito ustanoveniami:

               a)Letecký úrad a technickí zástupcovia pred prevodom vyškolia dostatočný počet pracovníkov v otázkach postupov spojených s dohodou, touto prílohou a osobitnými podmienkami EÚ, resp. USA.

               b)Po vyškolení dostatočného personálu technickí zástupcovia presunú činnosti hodnotenia FFS s oprávnením na technických zástupcov, resp. letecké úrady podľa potreby.

               c)K prevodom dôjde do 18 mesiacov od dátumu nadobudnutia platnosti tejto prílohy.

               d)Technickí zástupcovia a letecké úrady sa dohodnú na pláne postupu a harmonograme:

               I)synchronizácie opakovaných hodnotení a

               II)vykonávania všetkých hodnotení v súlade s touto prílohou.

               9.POPLATKY

               9.1.
                     Poplatky sa uplatňujú v súlade s článkom 14 dohody a v súlade s platnými regulačnými požiadavkami.

               Doplnok 1

               OSOBITNÉ PODMIENKY

               1.OSOBITNÉ PODMIENKY EÚ PLATNÉ PRE VERNÉ LETOVÉ SIMULÁTORY REGISTROVANÉ V USA V KATEGÓRII LETÚNOV

               1.1.Osobitné podmienky uvedené v oddiele 4.3.1 a bližšie opísané v TIP-S sú:

               a)Predkladateľ FSTD poskytne FAA:

               I)dokumentáciu opakovaných hodnotení;

               II)ročné záznamy o letoch;

               III)záznamy z kontrol bezpečnostných funkcií simulátora [nariadenie (EÚ) č. 1178/2011, ORA.FSTD.115 písm. b) – Inštalácie] a

               IV)zmeny v uverejnenej karte údajov EASA o FSTD.

               b)Príručka k ovládaciemu stanovišťu inštruktora musí zahŕňať prevádzkové pokyny s normami EÚ.

               c)Nastavenia a kontrolné prvky ovládacieho stanovišťa inštruktora musia zodpovedať Medzinárodnej sústave jednotiek SI.

               d)Vyhodnotí sa aspoň jeden deklarovaný model kvalifikačného európskeho letiska zahŕňajúci riadne modelovacie a navigačné/komunikačné funkcie.

               e)Postupy priblíženia podľa prístrojov kategórie I, II, resp. III (podľa potreby) a vzlet za nízkej viditeľnosti sa preukážu na európskom letisku a pri zodpovedajúcich nastaveniach, ktoré možno voliť z ovládacieho stanovišťa inštruktora.

               f)FFS musí zohľadňovať európsku konfiguráciu simulovaného letúna.

               g)Počas hodnotenia prebehne neprerušená kontinuálna letová fáza.

               h)Pri každom hodnotení sa vyhodnotia všetky motorové vybavenia uvedené v osvedčení EASA o kvalifikačnej kategórii FFS.

               i)Ak bolo pre rôzne konfigurácie avioniky jedného FFS vydaných viacero osvedčení EASA o kvalifikačnej kategórii FFS, pri každom hodnotení sa vyhodnotí každá konfigurácia, podľa potreby s každým motorovým vybavením.

               j)Vykonajú sa všetky objektívne, funkčné a subjektívne skúšky konkrétneho FFS podľa platných európskych požiadaviek, na ktoré sa nevzťahuje príslušná štandardná úroveň osvedčenia FAA o kvalifikačnej kategórii FFS.

               2.OSOBITNÉ PODMIENKY FAA PLATNÉ PRE SCHVÁLENÉ VERNÉ LETOVÉ SIMULÁTORY REGISTROVANÉ V EÚ V KATEGÓRII LETÚNOV

               2.1.Osobitné podmienky uvedené v oddiele 4.2.1 a bližšie opísané v TIP-S sú:

               a)Prevádzkovateľ FSTD:

               I)leteckému úradu alebo prípadne agentúre EASA doloží, že do MQTG boli zapracované smernice FAA pre FSTD a

               II)identifikuje všetky prípadné zmeny oproti uverejnenému zoznamu konfigurácií FFS od FAA.

               b)Príručka k ovládaciemu stanovišťu inštruktora musí zahŕňať prevádzkové pokyny s normami USA.

               c)Nastavenia a kontrolné prvky ovládacieho stanovišťa inštruktora musia zodpovedať merným jednotkám platným v USA.

               d)Vyhodnotí sa aspoň jeden deklarovaný model kvalifikačného letiska v USA zahŕňajúci riadne modelovacie a navigačné/komunikačné funkcie.

               e)Postupy priblíženia podľa prístrojov kategórie I, II, resp. III (podľa potreby) sa preukážu na letisku v USA a pri zodpovedajúcich nastaveniach, ktoré možno voliť z ovládacieho stanovišťa inštruktora.

               f)FFS musí zohľadňovať konfiguráciu simulovaného letúna USA.

               g)Pri každom hodnotení sa vyhodnotia všetky konfigurácie uvedené v osvedčení FAA o kvalifikačnej kategórii FFS.

               h)Vykoná sa priblíženie okruhom na letisko v USA pri maximálnej osvedčenej pristávacej hmotnosti.

               i)Vykonajú sa všetky objektívne, funkčné a subjektívne skúšky konkrétneho FFS podľa platných požiadaviek USA, na ktoré sa nevzťahuje príslušná európska štandardná úroveň osvedčenia o kvalifikačnej kategórii FFS.

               Doplnok 2

               POSTUP LETECKÉHO ÚRADU

               Príslušný letecký úrad, ktorý koná v mene FAA, vykoná v rámci opakovaného hodnotenia každého FFS zahrnutého do pôsobnosti tejto prílohy v zmysle TIP-S tieto kroky:

               1.Naplánuje termín opakovaného hodnotenia a o naplánovanom termíne hodnotenia informuje FAA.

               2.Vykoná prípravu hodnotenia. Hodnotiaci inšpektor(-i) leteckého úradu:

               (a)identifikujú osobitné podmienky;

               (b)získajú príslušné formuláre a kontrolné zoznamy a

               (c)identifikujú všetky prípadné úpravy, ku ktorým medzi opakovanými hodnoteniami došlo.

               3.Vykoná hodnotenie, pričom zohľadní osobitné podmienky a príslušné ustanovenia TIP-S.

               4.Vykoná činnosti nadväzujúce na hodnotenie vrátane:

               a)zaslania týchto informácií/dokumentov FAA do piatich pracovných dní po skončení hodnotenia:

               I)hodnotiaca správa;

               II)zoznam konfigurácií FFS a

               III)správa o osobitných podmienkach.

               b)vykonania kontroly na mieste uvedenej v bode 4.5.1 tejto prílohy.


               EURÓPSKA KOMISIA
            V Bruseli7. 3. 2019
            COM(2019) 121 final
            2019/0066(NLE)
            Návrh
            ROZHODNUTIE RADY
            o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 3 k dohode

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Európska únia a Spojené štáty americké podpísali v roku 2008 dohodu o spolupráci v riadení bezpečnosti civilného letectva (ďalej len „dohoda“). Platnosť nadobudla 1. mája 2011 a pôvodne bol rozsah jej pôsobnosti obmedzený na letovú spôsobilosť a environmentálne testovanie, schvaľovanie a monitorovanie výrobkov leteckej techniky, ako aj schvaľovanie a monitorovanie zariadení na údržbu. Pôsobnosť dohody sa neskôr rozšírila aj na udeľovanie preukazov spôsobilosti a výcvik posádky, prevádzku lietadiel, letové prevádzkové služby a manažment letovej prevádzky. Toto rozšírenie prebehlo formou dodatku podpísaného 13. decembra 2017, odkedy sa predbežne uplatňuje.

                  So zreteľom na rozšírený rozsah pôsobnosti dohody vypracovala Komisia za pomoci Agentúry Európskej únie pre bezpečnosť letectva (EASA) spolu s Federálnym leteckým úradom USA (FAA) novú prílohu 3 k dohode, ktorá sa týka udeľovania preukazov spôsobilosti pilotom (ďalej len „príloha FCL“) a ktorej prijatie je predmetom tohto návrhu.

                  Cieľom prílohy FCL je riešiť problém s tým, že mnoho súkromných pilotov žijúcich v EÚ má preukaz, ktorý vydal úrad FAA podľa zákonov USA, hoci všeobecné pravidlo podľa nariadenia Európskeho parlamentu a Rady (EÚ) 2018/1139 vyžaduje, aby piloti s bydliskom v členských štátoch EÚ boli držiteľmi preukazu spôsobilosti pilota vydaného podľa pravidiel EÚ.

                  Pre túto situáciu musela Európska komisia prostredníctvom nariadenia (ES) č. 1178/2011 z 3. novembra 2011 o letovej posádke udeľovať výnimky, ktoré pilotom s bydliskom v EÚ v súkromnej prevádzke umožnia naďalej používať osvedčenia pilota od FAA (tzv. výnimka FCL). Táto výnimka však mala byť len dočasná, kým sa problém úsporne nevyrieši.

                  Nová príloha FCL je výsledkom spoločného úsilia technických zástupcov zmluvných strán (konkrétne agentúry EASA za EÚ a úradu FAA za USA) a umožňuje efektívnu konverziu osvedčení a kvalifikačných kategórií súkromných pilotov vydaných FAA na rovnocenné preukazy spôsobilosti súkromných pilotov (časť FCL), resp. kvalifikačné kategórie EÚ, a naopak.

               •Súlad s existujúcimi ustanoveniami v tejto oblasti politiky

                  Spolupráca medzi EÚ a Spojenými štátmi americkými v oblasti bezpečnosti letectva je súčasťou európskej stratégie letectva. Navrhovaná nová príloha FCL bude rámcom na zabezpečenie toho, aby piloti s bydliskom v EÚ pilotovali lietadlá na základe preukazov/kvalifikačných kategórií vydaných v súlade s predpismi EÚ, aby podliehali dohľadu orgánov členských štátov EÚ a aby si kvalifikácie udržiavali a rozvíjali vo výcvikových organizáciách EÚ.

                  Po prijatí prílohy FCL už nebude potrebné uplatňovať výnimku FCL.

               •Súlad s ostatnými politikami Únie

                  Dohoda plní základný cieľ vonkajšej politiky Únie v oblasti letectva, keďže zvyšuje bezpečnosť civilného letectva a uľahčuje obchod a investície do výrobkov leteckej techniky. Nová príloha FCL je v súlade s celkovou politikou Únie v oblasti letectva, keďže uľahčuje náležitú spoluprácu s tretími krajinami a ich leteckými úradmi a podporuje vzájomné uznávanie osvedčení a iných relevantných dokumentov.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Zmluva o fungovaní Európskej únie, a najmä jej článok 100 ods. 2 v spojení s článkom 218 ods. 9.

               •Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

                  Neuplatňuje sa.

               •Výber nástroja

                  Najefektívnejším nástrojom na dosiahnutie cieľa efektívnej vzájomnej konverzie preukazov spôsobilosti a kvalifikačných kategórií súkromných pilotov je nová príloha k dohode medzi Úniou a Spojenými štátmi americkými.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  V rokoch 2013 a 2014 EASA konzultovala znenie návrhu prílohy FCL a príslušné vykonávacie postupy s národnými leteckými úradmi členských štátov EÚ. Prijaté pripomienky sa zohľadnili v diskusiách s FAA, čo viedlo k finalizácii prílohy.

                  Komisia takisto informovala členské štáty EÚ o vypracovaní tejto prílohy vo výbore zriadenom podľa nariadenia Európskeho parlamentu a Rady (EÚ) 2018/1139, ako aj v pracovnej skupine pre leteckú dopravu v rámci Rady, a to a) správami z diskusií o novej prílohe v Bilaterálnej rade pre dohľad a b) v kontexte príprav na rozhodnutie Rady (EÚ) 2018/61 o rozšírení rozsahu pôsobnosti dohody, okrem iného aj na udeľovanie preukazov spôsobilosti a výcvik posádky.

               •Získavanie a využívanie expertízy

                  S prípravou novej prílohy FCL pomáhala Európskej komisii agentúra EASA. EASA a FAA vykonali regulačné porovnanie požiadaviek na udeľovanie preukazov spôsobilosti súkromným pilotom v EÚ a v USA. Dokončilo sa v roku 2014 a umožnilo identifikovať aj regulačné rozdiely medzi systémami EÚ a USA, ktoré sa riešia pomocou tzv. osobitných podmienok stanovených v navrhovanej prílohe FCL.

               EASA takisto vykonala hodnotenie úradu FAA s cieľom presvedčiť sa o dôveryhodnosti systému vydávania preukazov spôsobilosti pilotom v USA. V rámci tohto hodnotenia EASA navštívila sídlo FAA vo Washingtone, washingtonský okresný úrad leteckých noriem (Washington Flight Standards District Office), ako aj dve letové výcvikové strediská certifikované FAA (február 2013). Okrem toho EASA v rámci návštevy strediska Mike Monroney Aeronautical Center v Oklahoma city navštívila aj tieto útvary FAA: Airman Testing Standards Branch (normy skúšania letcov), Airmen Certification Branch (udeľovanie osvedčení letcov) a FAA Academy Regulatory Standards Division (divízia regulačných noriem akadémie FAA) (apríl 2013). Rozsah tohto hodnotenia sa obmedzil iba na udeľovanie preukazov spôsobilosti súkromným pilotom a súvisiace prístrojové kvalifikačné kategórie, ktoré zodpovedajú rozsahu pôsobnosti navrhovanej prílohy FCL.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Žiadny vplyv na rozpočet EÚ.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Na strane EÚ bude vykonávanie novej prílohy FCL koordinovať EASA. Podrobné postupy vykonávania sa vymedzia vo vykonávacích postupoch vydávania preukazov spôsobilosti (IPL), ktoré technickí zástupcovia EASA a FAA v súčasnosti dokončujú (včas na prijatie novej prílohy FCL).

                  Monitorovanie vykonávania prílohy FCL bude predovšetkým zodpovednosťou spoločného koordinačného výboru pre posádky lietadiel (Joint Aircrew Coordination Board – JCAB), ktorý podlieha Bilaterálnej rade pre dohľad (ďalej len „BOB“) zriadenej dohodou. JCAB bude poskytovať BOB pravidelné správy.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  Oddiel 1 – Účel a rozsah pôsobnosti

               V tomto oddiele prílohy FCL sa vysvetľuje jej rozsah pôsobnosti a účel, ktorým je vzájomné uznávanie zistení o zhode a dokumentácie, ako aj poskytovanie technickej pomoci v oblasti udeľovania preukazov spôsobilosti súkromným pilotom a monitorovanie súladu.

               Rozsah pôsobnosti prílohy zahŕňa preukazy spôsobilosti súkromných pilotov EÚ - časť FCL a osvedčenia súkromných pilotov vydané FAA, ako aj oprávnenia súkromných piloov vydané v iných preukazoch EÚ - časť FCL a osvedčeniach pilotov vydaných FAA, ako aj kvalifikačné kategórie na let v noci a podľa prístrojov, v kategóriách letúnov s jedným a viacerými piestovými motormi pri prevádzke nad súšou a s jedným pilotom, vynímajúc akékoľvek typové kvalifikačné kategórie.

               Oddiel 2 – Vymedzenie pojmov

                  V tomto oddiele prílohy FCL sa vymedzujú niektoré často používané technické pojmy.

                     Oddiel 3 – Spoločný koordinačný výbor pre posádky lietadiel

                  Týmto oddielom sa zriaďuje spoločný koordinačný výbor pre posádky lietadiel (JCAB), ktorý bude podliehať BOB a zodpovedať za zabezpečenie účinného vykonávania prílohy FCL. Výboru JCAB spolupredsedajú riaditelia EASA a FAA pre oblasť letových noriem. Hlavné zodpovednosti JCAB:

               a)vypracovanie, schvaľovanie a revízia vykonávacích postupov vydávania preukazov (IPL);

               b)výmena informácií o relevantných bezpečnostných otázkach a príprava akčných plánov na ich riešenie;

               c)zabezpečenie dôsledného uplatňovania prílohy;

               d)výmena informácií o plánovaných a prebiehajúcich normotvorných činnostiach, ktoré by mohli ovplyvniť základ a rozsah pôsobnosti prílohy;

               e)výmena informácií o významných zmenách systémov oboch strán na udeľovanie preukazov pilotom, ktoré by mohli ovplyvniť základ a rozsah pôsobnosti prílohy;

               f)riešenie technických problémov spadajúcich pod zodpovednosť technických zástupcov a leteckých úradov, ktoré nie je možné vyriešiť na ich úrovni a

               g)navrhovanie zmien prílohy rade BOB.

                     Oddiel 4 – Vykonávanie

                  Tento oddiel obsahuje podrobné podmienky konverzie osvedčení a kvalifikačných kategórií pilotov od FFA na preukazy a kvalifikačné kategórie EÚ – časť FCL, ako aj podmienky konverzie preukazov a kvalifikačných kategórií EÚ – časť FCL na osvedčenia a kvalifikačné kategórie od FAA.

                  Okrem toho tento oddiel zahŕňa ustanovenia o technickej pomoci pri udeľovaní preukazov pilotom, overovaní alebo potvrdzovaní pravosti originálu preukazu EÚ – časť FCL alebo osvedčenia pilota od FAA, ako aj o výmene informácií o revízii zákonov, predpisov, postupov, politiky alebo noriem, ktoré môžu ovplyvniť základ vykonávania prílohy.

                  Oddiel 5 – Komunikácia a spolupráca

                  Tento oddiel obsahuje ustanovenia o komunikácii a výmene informácií medzi FAA, EASA a prípadne leteckými úradmi členských štátov. Zahŕňa ustanovenia o určení kontaktných bodov pre jednotlivé technické aspekty prílohy FCL.

                  Oddiel 6 – Kvalifikačné požiadavky na uznávanie zistení o zhode

                  Tento oddiel obsahuje základné požiadavky na orgány týkajúce sa účinnosti ich príslušných systémov regulačného dohľadu nad pilotmi vrátane právnej a regulačnej štruktúry, zdrojov, výcvikových programov, dokumentácie a záznamov, ako aj vnútorných politík, postupov a systémov kvality.

                  Okrem toho zahŕňa ustanovenia o prvotnom a priebežnom preukazovaní účinnosti daných systémov vrátane ustanovení o vzájomnej účasti strán na auditoch kvality a normalizačných činnostiach, výmene správ o kvalite a normalizácii, ako aj ďalších relevantných informácií, ktoré môžu byť potrebné na zachovanie vzájomnej dôveryhodnosti systémov oboch strán.

                  Oddiel 7 – Poplatky

                  Prípadné poplatky za konverziu preukazov spôsobilosti pilotov a ich kvalifikačných kategórií sa budú uplatňovať v súlade s článkom 14 dohody a s príslušnými zákonnými a regulačnými požiadavkami.

                  Doplnok 1 – Osobitné podmienky

                  Tento doplnok obsahuje osobitné podmienky EÚ platné pre vystavovanie preukazu alebo kvalifikačnej kategórie EÚ – časť FCL na základe osvedčenia alebo kvalifikačnej kategórie pilota od FAA, ako aj osobitné podmienky FAA platné pre vystavovanie osvedčenia alebo kvalifikačnej kategórie pilota od FAA na základe preukazu alebo kvalifikačnej kategórie EÚ – časť FCL.

                  Tieto osobitné podmienky sú dodatočnými regulačnými požiadavkami, ktoré treba v procese konverzie skontrolovať na zohľadnenie rozdielov regulačných systémov EÚ a USA pri vystavovaní preukazov/osvedčení súkromným pilotom.

               2019/0066 (NLE)

               Návrh

               ROZHODNUTIE RADY

               o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 3 k dohode

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) nadobudla platnosť 1. mája 2011
                  1
               .

               (2)Jedným z hlavných cieľov dohody je zlepšiť vzťah dlhodobej spolupráce medzi Európou a Spojenými štátmi s cieľom zabezpečiť vysokú úroveň bezpečnosti civilného letectva na celom svete a minimalizovať ekonomické zaťaženie leteckého priemyslu a podnikov v dôsledku nadbytočného regulačného dohľadu.

               (3)Dodatok 1 k dohode
                  2
                rozširuje rozsah pôsobnosti článku 2.B dohody okrem iného aj na udeľovanie preukazov spôsobilosti a výcvik posádky.

               (4)Článok 5 dohody v znení zmien upravuje vypracovanie nových príloh k dohode v prípade záležitostí spadajúcich do rozsahu pôsobnosti dohody.

               (5)Obaja technickí zástupcovia – Európska agentúra pre bezpečnosť letectva za EÚ a Federálny letecký úrad za USA – predložili Bilaterálnej rade pre dohľad návrh na rozhodnutie o prijatí novej prílohy 3 k dohode na účely vzájomného uznávania zistení o zhode a dokumentácie, ako aj poskytovania technickej pomoci v súvislosti s udeľovaním preukazov spôsobilosti/osvedčení súkromným pilotom a monitorovaním dodržiavania.

               (6)Uľahčením konverzie preukazov spôsobilosti a určitých kvalifikačných kategórií pilotov sa vytvorí rámec na zabezpečenie toho, aby piloti s bydliskom v Európskej únii pilotovali lietadlá na základe preukazov/kvalifikačných kategórií vydaných v súlade s predpismi EÚ pod dohľadom orgánov členských štátov EÚ a aby si kvalifikácie udržiavali a rozvíjali vo výcvikových organizáciách EÚ. Navyše to bude výrazným praktickým prínosom pre mnohých pilotov s bydliskom v Únii i v Spojených štátoch, avšak bez ohrozenia bezpečnosti.

               (7)V článku 19.C dohody sa stanovuje, že jednotlivé prílohy nadobúdajú platnosť na základe rozhodnutia Bilaterálnej rady pre dohľad zriadenej článkom 3 dohody.

               (8)Nová príloha 3 o udeľovaní preukazov spôsobilosti pilotom by sa mala schváliť v mene Európskej únie.

               (9)V článku 4 ods. 3 rozhodnutia Rady 2011/719/EÚ zo 7. marca 2011 o uzavretí Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva sa v súlade s článkom 218 ods. 9 Zmluvy o fungovaní Európskej únie stanovuje, že Rada na návrh Komisie kvalifikovanou väčšinou stanoví pozíciu, ktorú má Únia zaujať v Bilaterálnej rade pre dohľad, pokiaľ ide o prijatie ďalších príloh v súlade s článkom 3.C.7 a článkom 19.C dohody,

               PRIJALA TOTO ROZHODNUTIE:

               Článok 1

               Pozícia, ktorú má Európska únia zaujať v Bilaterálnej rade pre dohľad podľa článkov 3 a 19 Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva v súvislosti s prijatím rozhodnutia Bilaterálnej rady pre dohľad, ktorým sa prijíma príloha 3 k dohode, vychádza z návrhu rozhodnutia 0010 Bilaterálnej rady pre dohľad pripojeného k tomuto rozhodnutiu.

               Článok 2

               Týmto sa riaditeľ zodpovedný za letectvo na Generálnom riaditeľstve pre mobilitu a dopravu ako spolupredseda a zástupca Únie v Bilaterálnej rade pre dohľad splnomocňuje podpísať rozhodnutie 0010 Bilaterálnej rady pre dohľad.

               Článok 3

               Rozhodnutie Bilaterálnej rady pre dohľad sa po jeho prijatí uverejní v Úradnom vestníku Európskej únie.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 291, 9.11.2011, s. 3 – 44.

                     (2)

                        Ú. v. EÚ L 11, 16.1.2018, s. 3 – 5.

    ---documentbreak---

               EURÓPSKA KOMISIA
            V Bruseli7. 3. 2019
            COM(2019) 121 final
            PRÍLOHA
            k
            ROZHODNUTIU RADY

               o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 3 k dohode

               BILATERÁLNA RADA PRE DOHĽAD

               NAD DOHODOU

               MEDZI

               SPOJENÝMI ŠTÁTMI AMERICKÝMI

               A EURÓPSKOU ÚNIOU

               O SPOLUPRÁCI V RIADENÍ BEZPEČNOSTI CIVILNÉHO LETECTVA

               ZÁZNAM ROZHODNUTIA

               ROZHODNUTIE Č. 0010

               Berúc na vedomie, že dodatok 1 k Dohode medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) rozširuje rozsah pôsobnosti článku 2.B dohody okrem iného aj na udeľovanie preukazov spôsobilosti a výcvik posádky;

               berúc ďalej na vedomie, že článok 5 dohody v znení zmien upravuje vypracovanie nových príloh k dohode v prípade záležitostí spadajúcich do rozsahu pôsobnosti dohody, ktoré následne podľa článku 19.C nadobúdajú platnosť na základe rozhodnutia Bilaterálnej rady pre dohľad zriadenej článkom 3 dohody;

               Bilaterálna rada pre dohľad rozhodla takto:

               1.Prijíma sa príloha 3 (udeľovanie preukazov spôsobilosti pilotom) k dohode, ktorá je pripojená k tomuto rozhodnutiu.

               2.Príloha 3 (udeľovanie preukazov spôsobilosti pilotom) k dohode nadobúda platnosť v deň posledného nižšie uvedeného podpisu.

               Za Bilaterálnu radu pre dohľad:

                        FEDERÁLNY LETECKÝ ÚRAD

                        MINISTERSTVO DOPRAVY

                        SPOJENÉ ŠTÁTY AMERICKÉ

                        EURÓPSKA KOMISIA

                        EURÓPSKA ÚNIA

                        PODPIS:

                        PODPIS:

                        FUNKCIA:

                        Associate Administrator for Aviation Safety

                        FUNKCIA:

                        Riaditeľ, Letectvo

                        Generálne riaditeľstvo pre mobilitu a dopravu, Európska komisia

                        DÁTUM:

                        DÁTUM:

                        MIESTO:

                        Washington, DC

                        MIESTO:

                        Brusel, Belgicko

    ---documentbreak--- NA ---documentbreak---

               EURÓPSKA KOMISIA
            V Bruseli7. 3. 2019
            COM(2019) 121 final
            PRÍLOHA
            k
            ROZHODNUTIU RADY
            o pozícii, ktorú má Európska únia zaujať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o doplnenie prílohy 3 k dohode
            EMPTY

               PRÍLOHA 3

               UDEĽOVANIE PREUKAZOV SPÔSOBILOSTI PILOTOM

               1.ÚČEL A ROZSAH PÔSOBNOSTI

               1.1.Zmluvné strany vzájomne posúdili svoje normy, pravidlá, prax a postupy v oblasti udeľovania preukazov spôsobilosti súkromným pilotom vrátane kvalifikačných kategórií na let v noci a podľa prístrojov pre kategórie letúnov pristávajúcich na zemi s jedným piestovým motorom (SEP) a viacerými piestovými motormi (MEP), avšak vynímajúc typové kvalifikačné kategórie, a dospeli k záveru, že sú dostatočne kompatibilné na povolenie vzájomného uznávania schválení a zistení. Táto príloha sa vzťahuje na vzájomné uznávanie zistení o zhode a dokumentácie, ako aj poskytovanie technickej pomoci v oblasti vystavovania preukazov spôsobilosti súkromným pilotom a monitorovanie súladu. Žiadne ustanovenie tejto prílohy nemožno vykladať tak, že by obmedzovalo práva niektorej zmluvnej strany konať v súlade s článkom 15 dohody.

               1.2.Rozsah pôsobnosti tejto prílohy zahŕňa preukazy spôsobilosti súkromných pilotov EÚ – časť FCL a osvedčenia spôsobilosti súkromných pilotov od FAA, ako aj oprávnenia súkromných pilotov vydané v iných preukazoch spôsobilosti EÚ – časť FCL a osvedčení pilotov od FAA, ako aj kvalifikačné kategórie na let v noci a podľa prístrojov v zmysle doplnku 1 k tejto prílohe, v kategóriách letúnov SEP a MEP pristávajúcich na zemi a prevádzkovaných s jedným pilotom, vynímajúc akékoľvek typové kvalifikačné kategórie. Preukazy spôsobilosti obchodných pilotov EÚ – časť FCL na letúny [CPL (A)] a preukazy spôsobilosti dopravných pilotov na letúny [ATPL (A)] zahŕňajú oprávnenia súkromných pilotov. Preukaz spôsobilosti pilota viacčlennej posádky (MPL) zahŕňa oprávnenie súkromného pilota, iba ak je v ňom výslovne uvedené. Podobne zahŕňajú oprávnenia súkromných pilotov aj osvedčenia obchodných a dopravných pilotov od FAA. Tieto preukazy a osvedčenia pilotov možno v prípade platnosti daných oprávnení konvertovať za podmienok tejto prílohy.

               1.3.Rozsah tejto prílohy možno rozšíriť aj na iné preukazy spôsobilosti pilotov EÚ – časť FCL a osvedčenia pilotov od FAA, kvalifikačné kategórie a kategórie lietadiel, a to formou zmeny tejto prílohy na základe rozhodnutia Bilaterálnej rady pre dohľad (ďalej len „BOB“) prijatého v súlade s článkom 19.B dohody.

               1.4.Rozsah tejto prílohy možno rozšíriť po tom, ako technickí zástupcovia vykonajú potrebný postup overenia dôveryhodnosti.

               1.5.Táto príloha sa nevzťahuje na žiaden preukaz ani osvedčenie pilota, ktoré boli vydané iným zmluvným štátom Dohovoru o medzinárodnom civilnom letectve z roku 1944 (Chicagský dohovor) a uvedené do platnosti zo strany FAA alebo niektorého leteckého úradu, ako sa podrobne uvádza v technických vykonávacích postupoch – vydávanie preukazov (TIP-L).

               1.6.Táto príloha neobmedzuje právo držiteľa osvedčenia pilota od FAA alebo preukazu EÚ – časť FCL, ktorý vydal niektorý letecký úrad, na uvedenie daného osvedčenia alebo preukazu pilota do platnosti druhou zmluvnou stranou v súlade s platnými predpismi.

               2.VYMEDZENIE POJMOV

               2.1.Okrem vymedzenia pojmov uvedeného v dohode sa na účely tejto prílohy uplatňuje toto vymedzenie pojmov:

               a)„kvalifikačná kategória na triedu“ je:

               I)v prípade preukazu EÚ – časť FCL platná kvalifikačná kategória pripojená k preukazu spôsobilosti pilota. Kvalifikačná kategória na triedu SEP a MEP oprávňuje držiteľa vykonávať funkciu pilota na lietadle triedy uvedenej v kvalifikácii, ako sa uvádza v dokumente „List of Aeroplanes – Class and Type Ratings and Endorsement List“ (zoznam letúnov – kvalifikačné kategórie na triedu a typové kvalifikačné kategórie a schvaľovací zoznam) uverejnenom na webových stránkach Európskej agentúry pre bezpečnosť letectva (EASA);

               II)v prípade osvedčenia pilota od FAA klasifikácia lietadla v rámci kategórie s podobnými prevádzkovými charakteristikami, ako sa uvádza v hlave 14 kódexu „Code of Federal Regulations“ (14 CFR) § 61.5 (napr. jednomotorové a viacmotorové s pristávaním na zemi);

               b)„konverzia“ je vydanie preukazu EÚ – časť FCL na základe osvedčenia pilota od FAA alebo vydanie osvedčenia pilota od FAA na základe preukazu EÚ – časť FCL v súlade s ustanoveniami tejto prílohy;

               c)„aktuálnosť“ je uznanie oprávnení kvalifikačnej kategórie na triedu alebo typovej kvalifikačnej kategórie v rámci osvedčenia pilota od FAA na základe nedávnych skúseností držiteľa osvedčenia (14 CFR časť 61 a nariadenie č. 1178/2011 príloha III oddiel C);

               d) „preukaz EÚ – časť FCL“ je platný preukaz člena letovej posádky, ktorý spĺňa požiadavky časti FCL;

               e)„osvedčenie pilota od FAA“ je platné osvedčenie pilota od Federálneho leteckého úradu, ktoré spĺňa príslušné požiadavky predpísané v hlave 14 CFR časti 61;

               f)„letové hodnotenie“ je hodnotenie letových zručností, ktoré vykoná certifikovaný letový inštruktor s príslušnou skúšacou právomocou od FAA;

               g)„kvalifikačná kategória na let podľa prístrojov“ je:

               I)v prípade kvalifikačnej kategórie EÚ – časť FCL na let podľa prístrojov platná kvalifikačná kategória v rámci preukazu EÚ – časť FCL, ktorá povoľuje prevádzku podľa pravidiel letu podľa prístrojov (IFR) alebo za horšieho počasia, než sú minimá predpísané pre pravidlá letu za viditeľnosti (VFR), ktorá je obmedzená na prevádzku s jedným motorom alebo s viacerými motormi, alebo v prípade preukazu pilota viacčlennej posádky (MPL) ďalej obmedzená na viacčlennú posádku;

               II)v prípade kvalifikačnej kategórie FAA na let podľa prístrojov platná kvalifikačná kategória v rámci osvedčenia pilota od FAA, ktorá podlieha požiadavkám na aktuálnosť a triedu lietadla a umožňuje prevádzku podľa IFR alebo za horšieho počasia, než sú minimá predpísané pre VFR;

               h)„kvalifikačná kategória na let v noci“ je kvalifikačná kategória pripojená k preukazu EÚ – časť FCL, ktorou sa majú uplatňovať oprávnenia v rámci preukazu súkromného pilota letúnov pri podmienkach VFR v noci. Kvalifikačná kategória na let v noci sa vydáva bez konečného dátumu platnosti;

               i)„praktická skúška“ je preukázanie zručností na vydanie preukazu alebo kvalifikačnej kategórie vrátane ústnej skúšky, ktorá sa môže vyžadovať v súlade s prílohou I k nariadeniu Komisie (EÚ) č. 1178/2011 (časť FCL);

               j)„ osobitné podmienky“ sú požiadavky, pri ktorých sa porovnaním príslušných regulačných systémov vydávania oprávnení zistilo, že nie sú v oboch systémoch rovnaké, a sú dostatočne podstatné na to, aby sa upravili touto prílohou. Zoznam osobitných podmienok je uvedený v doplnku 1 k tejto prílohe;

               k)„typová kvalifikačná kategória“ je:

               I) v prípade preukazu EÚ – časť FCL kvalifikačná kategória pripojená k preukazu spôsobilosti pilota. Držiteľ typovej kvalifikačnej kategórie je oprávnený pilotovať typ lietadla uvedený v danej kvalifikačnej kategórii v zmysle schvaľovacieho zoznamu typových kvalifikačných kategórií a preukazov letovej posádky vydaného EASA pre všetky lietadlá okrem vrtuľníkov;

               II)v prípade osvedčenia pilota od FAA kvalifikačná kategória na osvedčení pilota od FAA na akékoľvek veľké lietadlo (okrem lietadiel ľahších ako vzduch), letún poháňaný turbokompresorovým prúdovým motorom alebo iné lietadlo určené úradníkom FAA v rámci postupov typového osvedčovania, pri ktorých musí pilot spĺňať určité konkrétne požiadavky na letecké znalosti, skúsenosti a skúšky, aby mohol byť veliteľom lietadla;

               l)„platný“ znamená:

               I)v prípade osvedčenia pilota od FAA alebo preukazu EÚ – časť FCL, že dané osvedčenie alebo preukaz nie sú odovzdané, pozastavené, odňaté alebo že nemajú uplynutú platnosť;

               II)v prípade kvalifikačnej kategórie EÚ – časť FCL, že neuplynula platnosť danej kvalifikačnej kategórie. Konečný dátum platnosti kvalifikačnej kategórie sa uvádza na preukaze spôsobilosti pilota.

               3.SPOLOČNÝ KOORDINAČNÝ VÝBOR PRE POSÁDKY LIETADIEL

               3.1.Zloženie

               3.1.1.Týmto sa zriaďuje spoločný koordinačný výbor pre posádky lietadiel (ďalej len „JACB“), ktorý podlieha BOB, pod spoločným vedením agentúry EASA a výkonných riaditeľov FAA zodpovedných za letové normy. Každý technický zástupca má v JACB predstaviteľov zodpovedných za udeľovanie preukazov spôsobilosti pilotom a systémy riadenia kvality/systémy riadenia (podľa potreby).

               3.1.2.Spoločné vedenie môže do JACB prizvať ďalších účastníkov, aby pomohli pri plnení cieľov tejto prílohy.

               3.2.Mandát

               3.2.1.JACB zasadá aspoň raz ročne s cieľom zabezpečiť efektívne fungovanie a vykonávanie tejto prílohy. Medzi jeho funkcie patrí:

               a)príprava, schvaľovanie a revízia TIP-L vrátane spolupráce, pomoci, výmeny informácií a činností na zaistenie nepretržitej dôveryhodnosti na účely postupov, na ktoré sa vzťahuje táto príloha;

               b)výmena informácií o relevantných bezpečnostných otázkach a príprava akčných plánov na ich riešenie;

               c)zabezpečenie dôsledného uplatňovania tejto prílohy;

               d)výmena informácií o plánovaných a prebiehajúcich normotvorných činnostiach, ktoré by mohli ovplyvniť základ a rozsah pôsobnosti tejto prílohy;

               e)výmena informácií o významných zmenách systémov oboch strán na vydávanie preukazov pilotov, ktoré by mohli ovplyvniť základ a rozsah pôsobnosti tejto prílohy;

               f)riešenie technických problémov spadajúcich pod zodpovednosť technických zástupcov a leteckých úradov, ktoré nie je možné vyriešiť na ich úrovni a

               g)navrhovanie zmien tejto prílohy rade BOB.

               3.2.2.JACB hlási nevyriešené problémy rade BOB a zabezpečí implementáciu rozhodnutí BOB v súvislosti s touto prílohou.

               4.VYKONÁVANIE

               4.1.
                     Zmluvné strany sa dohodli, že držiteľ preukazu EÚ – časť FCL pre letúny vrátane kvalifikačnej kategórie na triedu, či už s kvalifikačnou kategóriou na let v noci alebo bez nej, alebo kvalifikačnej kategórie pre letúny na let podľa prístrojov, ktorý preukázal súlad s príslušnými osobitnými podmienkami FAA stanovenými v doplnku 1, sa považuje za spĺňajúceho požiadavky na získanie osvedčenia pilota od FAA, kvalifikačnej kategórie (kategórií) na triedu alebo kvalifikačnej kategórie na let podľa prístrojov v kategórií letúnov.

               4.2.Zmluvné strany sa dohodli, že držiteľ osvedčenia pilota od FAA pre letúny alebo kvalifikačnej kategórie pre letúny na let podľa prístrojov, ktorý preukázal súlad s príslušnými osobitnými podmienkami EÚ stanovenými v doplnku 1 a doložil aktuálnosť v súlade s platnými ustanoveniami TIP-L, sa považuje za spĺňajúceho požiadavky na získanie preukazu EÚ – časť FCL, kvalifikačnej kategórie (kategórií) na triedu, či už s kvalifikačnou kategóriou na let v noci alebo bez nej, alebo kvalifikačnej kategórie na let podľa prístrojov v kategórii letúnov.

               4.3.Preukazy EÚ – časť FCL alebo osvedčenia pilotov od FAA, ktoré boli odovzdané, pozastavené alebo odňaté, nemožno obnoviť na základe podmienok tejto prílohy.

               4.4.Rozsah kvalifikačných kategórií a obmedzení osvedčenia pilota od FAA alebo preukazu EÚ – časť FCL, ktoré boli vydané v súlade s touto prílohou, je bližšie špecifikovaný v TIP-L.

               4.5.Po vydaní preukazu EÚ – časť FCL alebo osvedčenia pilota od FAA v súlade s touto prílohou musí držiteľ na využívanie oprávnení vyplývajúcich z daného preukazu alebo osvedčenia spĺňať požiadavky na predĺženie, resp. obnovenie platnosti v rámci požiadaviek EÚ podľa časti FCL alebo požiadaviek FAA.

               4.6.Pri vydávaní osvedčenia pilota od FAA na základe preukazu EÚ – časť FCL v súlade s touto prílohou FAA nevyžaduje odovzdanie daného preukazu EÚ – časť FCL. Pri vydávaní preukazu EÚ – časť FCL na základe osvedčenia pilota od FAA v súlade s touto prílohou príslušný letecký úrad nevyžaduje odovzdanie daného osvedčenia pilota od FAA.

               4.7.Technickí zástupcovia a v príslušných prípadoch letecké úrady:

               4.7.1.si na žiadosť FAA alebo leteckého úradu, ktorý vydáva preukaz EÚ – časť FCL alebo osvedčenie pilota od FAA v súlade s touto prílohou vzájomne poskytnú overenie alebo potvrdenie pravosti pôvodného preukazu EÚ – časť FCL, osvedčenia pilota od FAA alebo kvalifikačnej kategórie a

               4.7.2.poskytnú formou, spôsobom a v harmonograme, ktoré určí JACB, štatistické údaje o preukazoch EÚ – časť FCL, osvedčeniach pilotov od FAA a kvalifikačných kategóriách, ktoré boli vydané v súlade s touto prílohou.

               4.8.Technický zástupca každej zmluvnej strany alebo prípadne letecký úrad podľa potreby na požiadanie a po vzájomnej dohode poskytne technickú pomoc pri činnostiach spojených s vydávaním preukazov/osvedčení pilotov technickému zástupcovi druhej zmluvnej strany alebo prípadne leteckému úradu na podporu účelu tejto prílohy. Technickí zástupcovia alebo letecký úrad môžu odmietnuť takúto technickú pomoc poskytnúť z dôvodu nedostatočnej dostupnosti zdrojov.

               4.9.Ak ktorákoľvek zo zmluvných strán vykoná revíziu svojej organizácie, predpisov, postupov, politiky alebo noriem v oblasti civilného letectva vrátane tých, ktoré sa vzťahujú na technických zástupcov a letecké úrady, môže to ovplyvniť základ vykonávania tejto prílohy. Preto sa zmluvné strany prostredníctvom technických zástupcov alebo prípadne leteckých úradov čo najskôr vzájomne informujú o takýchto plánovaných zmenách a prediskutujú rozsah, v akom takéto plánované zmeny ovplyvnia základ tejto prílohy. Ak v dôsledku konzultácií podľa článku 15.C tejto dohody vznikne dohoda na zmene tejto prílohy, zmluvné strany vynaložia úsilie zabezpečiť, aby takéto zmeny nadobudli platnosť súbežne s uvedením do platnosti alebo s implementáciou zmeny, ktorá si vyžiadala takúto zmenu, alebo čo najskôr po nej.

               5.KOMUNIKÁCIA A SPOLUPRÁCA

               5.1.Technickí zástupcovia prostredníctvom JACB vedú a vymieňajú si zoznamy kontaktných miest pre rozličné technické aspekty tejto prílohy.

               5.2.Všetka komunikácia medzi technickými zástupcami vrátane technickej dokumentácie poskytnutej na účely hodnotenia alebo schválenia podľa tejto prílohy sa vyhotovuje a prebieha v angličtine.

               5.3.Formát všetkých dátumov používaných v komunikácii je DD MMM RRRR – napr. „05 MAY 2014“.

               5.4.V prípade naliehavých alebo nezvyčajných situácií kontaktné miesta technických zástupcov alebo prípadne leteckých úradov v zmysle TIP-L komunikujú a zabezpečia okamžité prijatie vhodných opatrení.

               5.5.KVALIFIKAČNÉ POŽIADAVKY NA UZNÁVANIE ZISTENÍ O ZHODE

               6.1.
                     Základné požiadavky

               5.5.1.Každý technický zástupca a prípadne ktorýkoľvek letecký úrad preukáže druhému technickému zástupcovi účinnosť svojich systémov regulačného dohľadu nad pilotmi. Preukáže najmä účinnosť a primeranosť:

               a)právnej a regulačnej štruktúry;

               b)organizačnej štruktúry;

               c)zdrojov vrátane dostatku kvalifikovaných pracovníkov;

               d)programu odbornej prípravy technických pracovníkov;

               e)vnútorných politík, procesov a postupov vrátane systému kvality;

               f)dokumentácie a záznamov;

               g)programu dohľadu a

               h)právomoci nad regulovanými držiteľmi preukazov EÚ – časť FCL alebo osvedčení pilotov od FAA.

               5.6.Počiatočná dôveryhodnosť

               Každý technický zástupca preukázal druhému technickému zástupcovi účinnosť svojho systému regulačného dohľadu nad činnosťami, na ktoré sa vzťahuje táto príloha, prostredníctvom počiatočných činností zameraných na budovanie dôveryhodnosti. Technickí zástupcovia si navzájom takisto preukázali účinnosť svojich auditov kvality a normalizačných činností vrátane auditov leteckých úradov, ako sa uvádza v odseku 6.3.1.

               6.3.
                     Zachovanie dôveryhodnosti

               6.3.1.
                     Technickí zástupcovia a letecké úrady si naďalej vzájomne preukazujú účinný dohľad spresnený v odseku 6.1.1 tejto prílohy, podľa príslušných ustanovení TIP-L, ktoré vypracoval JACB.

               a)
                     Technickí zástupcovia najmä:

               i)
                     majú právo zúčastňovať sa ako pozorovatelia na auditoch kvality vykonávaných druhým technickým zástupcom, ako aj na kontrolách dodržiavania noriem;

               ii)
                     sprístupnia druhému technickému zástupcovi správy z auditov kvality a kontrol dodržiavania noriem, ktoré sa vzťahujú na túto prílohu, ako sa uvádza v TIP-L a

               iii)
                     v prípade potreby si vzájomne pomáhajú pri riešení zistení z auditov a kontrol, ktoré majú vplyv na vykonávanie tejto prílohy.

               b)FAA a letecké úrady najmä:

               i)umožnia audity kvality a kontroly dodržiavania noriem v zmysle odseku 6.3.1 písm. a) bodu i) vyššie;

               ii)
                     vymieňajú si relevantné informácie o bezpečnosti a vzájomne sa informujú o známych obmedzeniach, ktoré môžu mať vplyv na schopnosť leteckého úradu alebo technického zástupcu v plnej miere spĺňať platné medzinárodné bezpečnostné normy alebo akékoľvek bezpečnostné požiadavky stanovené podľa dohody;

               iii)
                     v súlade s príslušnými zákonmi a inými právnymi predpismi o ochrane osobných údajov sprístupnia príslušné záznamy o udeľovaní preukazov/osvedčení pilotom a správy z kontrol vrátane dokončených opatrení na presadzovanie práva a

               iv)
                     podľa potreby zabezpečia tlmočenie v priestoroch leteckého úradu počas hodnotenia záznamov a dokumentácie zaznamenanej v národnom jazyku.

               c)
                     Technickí zástupcovia sa pri najbližšej príležitosti vzájomne informujú, ak technický zástupca alebo letecký úrad nie je schopný splniť požiadavku uvedenú v odseku 6.3. Ak sa ktorýkoľvek technický zástupca domnieva, že technická spôsobilosť už nie je primeraná, technickí zástupcovia konzultujú a navrhnú akčný plán vrátane všetkých prípadne potrebných nápravných činností, aby sa odstránili nedostatky.

               d)
                     Ak technický zástupca alebo letecký úrad neodstráni nedostatky v lehote stanovenej v akčnom pláne, ktorýkoľvek technický zástupca môže nahlásiť problém JACB.

               e)
                     Ak niektorá zmluvná strana mieni pozastaviť uznávanie zistení alebo schválení technického zástupcu alebo leteckého úradu, bezodkladne o tom informuje druhú zmluvnú stranu v súlade s článkom 18.A dohody.

               7.
                     POPLATKY

               Účtované poplatky musia byť v súlade s článkom 14 dohody a s príslušnými zákonnými a regulačnými požiadavkami.

               Doplnok 1

               Osobitné podmienky

               1.VŠEOBECNÉ PODMIENKY

               1.1.Žiadateľ predloží žiadosť o konverziu preukazu EÚ – časť FCL alebo osvedčenia pilota od FAA podľa tejto prílohy v štandardizovanom formáte a spôsobom uvedeným v TIP-L.

               1.2.Žiadateľovi, ktorý je držiteľom preukazu EÚ – časť FCL alebo osvedčenia pilota od FAA s určitým obmedzením, možno žiadosť zamietnuť, ak v druhom systéme podobné obmedzenie neexistuje.

               2.OSOBITNÉ PODMIENKY EÚ

               Na schválenie v súlade s časťou FCL podľa podmienok tejto prílohy musí žiadateľ spĺňať všetky nasledujúce osobitné podmienky EÚ.

               2.1.Osobitné podmienky EÚ platné pre vydanie preukazu EÚ – časť FCL na letúny [PPL(A)] a prípadne zodpovedajúcich kvalifikačných kategórií na triedu a let v noci na základe osvedčenia pilota od FAA

               2.1.1.Žiadateľ preukáže alebo doloží jazykovú spôsobilosť podľa FCL.055 časti FCL, pokiaľ nemá na osvedčení pilota od FAA potvrdenie „English Proficient“. Potvrdenie „English Proficient“ sa považuje za rovnocenné jazykovej spôsobilosti v angličtine na úrovni 4 podľa TIP-L.

               2.1.2.Žiadateľ musí spĺňať zdravotné požiadavky EÚ stanovené v nariadení Komisie (EÚ) č. 1178/2011 platné pre PPL(A).

               2.1.3.Žiadateľ absolvuje praktickú skúšku podľa TIP-L so skúšajúcim kvalifikovaným podľa časti FCL.

               2.1.4.Žiadateľ skúšajúcemu pred praktickou skúškou preukáže, že v období 24 kalendárnych mesiacov pred mesiacom žiadosti získal primeranú úroveň požadovaných teoretických vedomostí podľa TIP-L.

               2.1.5.Žiadateľ, ktorý žiada o kvalifikačnú kategóriu – časť FCL na let v noci, doloží, že splnil požiadavky na let v noci podľa ustanovenia FCL.810 časti FCL. Výcvikové skúsenosti s letmi v noci možno započítať podľa TIP-L.

               2.1.6.Žiadateľ o kvalifikačnú kategóriu na triedu MEP v jednopilotnej prevádzke doloží, že sú splnené požiadavky na vydanie kvalifikačnej kategórie na triedu MEP s pristávaním na zemi v zmysle časti FCL podčasti H. V takomto prípade prebehne praktická skúška podľa odseku 2.1.3 vyššie v letúne MEP s pristávaním na zemi. Ak má žiadateľ predchádzajúci výcvik a letové skúsenosti na letúnoch MEP, možno ich započítať v prospech splnenia požiadaviek časti FCL podčasti H, ako sa uvádza v TIP-L.

               2.1.7.Letecký úrad pri konverzii osvedčenia pilota od FAA v súlade s touto prílohou uvedie v položke VIII (alebo XIII) preukazu EÚ – časť FCL tento údaj: „PPL(A) issued on the basis of the EU-US Agreement“ [PPL(A) vydané na základe dohody medzi EÚ a USA].

               2.2.Osobitné podmienky EÚ platné pre vydanie kvalifikačnej kategórie EÚ – časť FCL na let podľa prístrojov v letúnoch [IR(A)] na základe kvalifikačnej kategórie na let podľa prístrojov od FAA

               2.2.1.Žiadateľ preukáže alebo doloží jazykovú spôsobilosť podľa FCL.055 časti FCL, pokiaľ nemá na osvedčení pilota od FAA potvrdenie „English Proficient“. Potvrdenie „English Proficient“ sa považuje za rovnocenné jazykovej spôsobilosti v angličtine na úrovni 4 podľa TIP-L.

               2.2.2.Žiadateľ musí spĺňať zdravotné požiadavky EÚ stanovené v nariadení Komisie (EÚ) č. 1178/2011 platné pre IR(A).

               2.2.3.Žiadateľ absolvuje praktickú skúšku IR(A) podľa TIP-L so skúšajúcim kvalifikovaným podľa časti FCL.

               2.2.4.Pokiaľ ide o preukázanie teoretických vedomostí a ako sa uvádza v TIP-L, ak má žiadateľ skúsenosti aspoň v rozsahu 50 hodín času letu podľa prístrojov (IFR) vo funkcii veliteľa letúna, preukáže skúšajúcemu pred praktickou skúškou IR(A), že nadobudol primeranú úroveň požadovaných teoretických vedomostí. V ostatných prípadoch musí žiadateľ v období 24 kalendárnych mesiacov pred mesiacom žiadosti úspešne absolvovať písomnú skúšku.

               2.2.5.Žiadateľ o kvalifikačnú kategóriu na let podľa prístrojov v letúnoch MEP s pristávaním na zemi v jednopilotnej prevádzke doloží, že sú splnené požiadavky na vydanie kvalifikačnej kategórie na let podľa prístrojov v letúnoch MEP s pristávaním na zemi v zmysle časti FCL podčasti G. V takomto prípade prebehne praktická skúška IR(A) podľa odseku 2.2.3 vyššie v letúne MEP s pristávaním na zemi. Ak má žiadateľ predchádzajúci letový výcvik podľa prístrojov a letové skúsenosti na viacmotorových letúnoch, možno ich započítať v prospech splnenia požiadaviek časti FCL podčasti G, ako sa uvádza v TIP-L.

               2.2.6.Ako sa uvádza v TIP-L, žiadateľ o kvalifikačnú kategóriu na let podľa prístrojov musí mať pred praktickou skúškou IR(A) absolvované aklimatizačné lety v niektorom členskom štáte EÚ s výcvikovou organizáciou schválenou podľa nariadenia Komisie (EÚ) č. 1178/2011. Žiadateľ je od tejto požiadavky oslobodený, ak má predchádzajúce skúsenosti aspoň v rozsahu 50 letových hodín podľa IFR vo funkcii veliteľa letúna alebo predchádzajúce skúsenosti aspoň v rozsahu 10 letových hodín podľa IFR vo funkcii veliteľa letúna v ktoromkoľvek členskom štáte EÚ alebo v ktoromkoľvek európskom štáte zúčastnenom na činnosti agentúry EASA v súlade s článkom 129 nariadenia Európskeho parlamentu a Rady (EÚ) 2018/1139 (Ú. v. EÚ L 212/1, 26.8.2018, s. 1 – 122).

               2.2.7.Od žiadateľa, ktorý získal kvalifikačnú kategóriu EÚ – časť FCL na let podľa prístrojov na základe tejto prílohy, sa bude vyžadovať absolvovanie celého súboru skúšok teoretických vedomostí podľa FCL.025 a FCL.615 IR časti FCL na to, aby mohol využívať oprávnenia kvalifikačnej kategórie na let podľa prístrojov s preukazom CPL, MPL alebo ATPL EÚ – časť FCL.

               2.2.8.Od žiadateľa, ktorý získal kvalifikačnú kategóriu EÚ – časť FCL na let podľa prístrojov na základe tejto prílohy, sa bude vyžadovať absolvovanie celého súboru skúšok teoretických vedomostí podľa FCL.025 časti FCL na získanie plného zápočtu na IR(A) v odlišnej kategórii lietadla podľa FCL.035 časti FCL.

               2.2.9.Letecký úrad pri konverzii osvedčenia pilota od FAA v súlade s touto prílohou uvedie v položke VIII (alebo XIII) preukazu EÚ – časť FCL tento údaj: „PPL(A) / IR(A) issued on the basis of the EU-US Agreement“ [PPL(A)/IR(A) vydané na základe dohody medzi EÚ a USA].

               3.OSOBITNÉ PODMIENKY FAA

               Na schválenie v súlade s hlavou 14 CFR časťou 61 podľa podmienok tejto prílohy musí žiadateľ spĺňať všetky nasledujúce osobitné podmienky FAA:

               3.1.Osobitné podmienky FAA platné pre vydanie osvedčenia pilota od FAA, kvalifikačnej kategórie na triedu jednomotorových letúnov s pristávaním na zemi (Airplane Category Single-Engine Land) a kvalifikačnej kategórie na triedu viacmotorových letúnov s pristávaním na zemi (Airplane Category Multi-Engine Land) na základe preukazu EÚ – časť FCL

               3.1.1.Žiadateľ musí byť schopný čítať, hovoriť a písať v anglickom jazyku a rozumieť mu. Za ovládanie angličtiny sa považuje jazyková spôsobilosť v angličtine na úrovni 4 alebo vyššej podľa časti FCL.

               3.1.2.Aby žiadateľ mohol využívať oprávnenia osvedčenia pilota od FAA, musí splniť požiadavky FAA na zdravotné osvedčenie v zmysle hlavy 14 CFR časti 61.

               3.1.3.Žiadateľ musí v období 24 kalendárnych mesiacov pred mesiacom žiadosti úspešne absolvovať skúšku požadovaných vedomostí podľa TIP-L.

               3.1.4.Žiadateľ absolvuje letové hodnotenie s certifikovaným letovým inštruktorom FAA s príslušnou skúšacou právomocou FAA, ako sa uvádza v TIP-L.

               3.1.5.Žiadateľ o kvalifikačnú kategóriu na viacmotorové lietadlá s pristávaním na zemi doloží, že splnil požiadavky na vydanie kvalifikačnej kategórie na viacmotorové lietadlá s pristávaním na zemi v zmysle hlavy 14 CFR časti 61. Výcvik a skúsenosti s letúnmi MEP s pristávaním na zemi možno započítať podľa TIP-L.

               3.2.Osobitné podmienky FAA platné pre vydanie kvalifikačnej kategórie FAA na let podľa prístrojov v letúnoch na základe kvalifikačnej kategórie EÚ – časť FCL na let podľa prístrojov

               3.2.1.Žiadateľ musí byť schopný čítať, hovoriť a písať v anglickom jazyku a rozumieť mu. Za ovládanie angličtiny sa považuje jazyková spôsobilosť v angličtine na úrovni 4 alebo vyššej podľa časti FCL.

               3.2.2.Aby žiadateľ mohol využívať oprávnenia osvedčenia pilota od FAA, musí splniť požiadavky FAA na zdravotné osvedčenie v zmysle hlavy 14 CFR časti 61.

               3.2.3.Ako sa uvádza v TIP-L, žiadateľ o kvalifikačnú kategóriu na let podľa prístrojov musí mať – pred odbornou skúškou ovládania letu podľa prístrojov so skúšajúcim – absolvované aklimatizačné lety v Spojených štátoch vrátane ich území s certifikovaným letovým inštruktorom FAA. Žiadateľ je od tejto požiadavky oslobodený, ak má predchádzajúce skúsenosti aspoň v rozsahu 50 letových hodín podľa IFR vo funkcii veliteľa letúna alebo predchádzajúce skúsenosti aspoň v rozsahu 10 letových hodín podľa IFR vo funkcii veliteľa letúna v Spojených štátoch vrátane ich území.

               3.2.4.Žiadateľ absolvuje odbornú skúšku ovládania letu podľa prístrojov so skúšajúcim podľa TIP-L.

               3.2.5.Žiadateľ musí v období 24 kalendárnych mesiacov pred mesiacom žiadosti úspešne absolvovať skúšku požadovaných vedomostí podľa TIP-L.